A Kormány a nemzeti téradatok és térinformációs rendszerek hatékonyabb felhasználása, harmonizációja és a nemzeti téradat-infrastruktúra érdekében létrehozza a nemzeti téradat-infrastruktúra működését irányító állandó bizottságot, a nemzeti téradat-infrastruktúra Bizottság (a továbbiakban: Bizottság).

A nemzeti téradat-infrastruktúra az állami kezelésben lévő téradatok, térinformációs rendszerek és nyilvántartások összessége. A nemzeti téradat-infrastruktúra megteremtésével lehetővé válik a téradatok és térinformációs rendszerek hatékony, koordinált kormányzati szintű felhasználása, amely nélkülözhetetlen a jó döntés-előkészítéshez, katasztrófa helyzetek kezeléséhez, a jobb környezeti állapot kialakításához, az állami szolgáltatások hatékonyságának növeléséhez, egy jobb, szolgáltató állam megteremtéséhez. A nemzeti téradat-infrastruktúra kormányzati szintű irányításához szükséges a Bizottság létrehozása.

A téradatokért felelős tárcák képviselőiből álló Bizottság, a nemzeti téradat-infrastruktúra érdekei mellett támogatja az Európai Bizottsággal történő kapcsolattartásért felelős Földművelésügyi Minisztériumot, valamint a téradatok egymás közötti adatmegosztásban, egységes rend és szabvány szerint hálózatban szolgáltatni kötelezett minden tárcát, feladataik közös teljesítésében.

Az INSPIRE néven ismert 2007/2/EK irányelv célja az Európai Közösségen belüli térinformációs infrastruktúra kialakításának, kezelésének, fenntartásának és számítógépes, internetes szolgáltatásának általános szabályainak meghatározása és ezen infrastruktúrának 2009-2019. között történő létrehozása annak érdekében, hogy a EU-s politikák érvényesítése, a környezetünkre hatást gyakorló tevékenységek koordinálása és politikai hatásmechanizmusok kezelése, visszacsatolása zökkenőmentes, egyszerű és hatékony legyen.